b'\n_START_ARTICLE_\nSplit\n_START_SECTION_\nMikrolokacija\n_START_PARAGRAPH_\nMesto se nahaja na polotoku na zahodnemu delu Kastelskega zaliva in Splitskega kanala.\n_START_SECTION_\nAnti\xc4\x8dno obdobje\n_START_PARAGRAPH_\nGr\xc5\xa1ko naselje Asp\xc3\xa1lathos je bilo ustanovljeno med 4. in 3. stoletjem pred na\xc5\xa1im \xc5\xa1tetjem blizu mesta Salone, ki je v 1. stoletju pred na\xc5\xa1im \xc5\xa1tetjem postalo rimska kolonija in glavno mesto province Dalmacije. Okoli leta 295 na\xc5\xa1ega \xc5\xa1tetja je cesar Gaius Aurelius Valerius Diocletianus (ki je vladal od 284 do 305) ukazal, naj se mu zgradi pala\xc4\x8da v bli\xc5\xbeini njegovega rojstnega kraja, kjer bo \xc5\xbeivel po upokojitvi. Pala\xc4\x8do so postopoma preuredili v utrjeno naselje, imenovano Spalatum, ki je dobilo vse atribute mesta po padcu Salone v 7. stoletju, ko so se vanj naselili pribe\xc5\xbeniki iz tega mesta. Kot del Bizantinskega cesarstva je mesto imelo spreminjajo\xc4\x8do, vendar kljub temu pomembno politi\xc4\x8dno avtonomijo.\n_START_SECTION_\nSrednji vek\n_START_PARAGRAPH_\nSrednjeve\xc5\xa1ka hrva\xc5\xa1ka dr\xc5\xbeava je zavzemala osrednji del vzhodne jadranske obale, vklju\xc4\x8dno z njenim zaledjem, mesta pa so ostala pod bizantinsko upravo. Za kratek \xc4\x8das je Split pri\xc5\xa1el pod frankovsko, bene\xc5\xa1ko in v 11. stoletju pod hrva\xc5\xa1ko oblast. V naslednjih stoletjih je Split postopoma razvil svoj hrva\xc5\xa1ki zna\xc4\x8daj in postal pomembno sredi\xc5\xa1\xc4\x8de hrva\xc5\xa1ke knji\xc5\xbeevnosti. Od zgodnjega 12. stoletja je bil Split neodvisna komuna pod upravo ogrskih kraljev.\n_START_SECTION_\nBene\xc5\xa1ko obdobje\n_START_PARAGRAPH_\nBene\xc5\xa1ka republika je leta 1420 prevzela oblast v  mestu, ki je potem ostalo pod bene\xc5\xa1ko oblastjo celih 377 let (1420\xe2\x80\x931797), mesto pa so vodili razli\xc4\x8dni podesti in providurji. Bene\xc5\xa1ka oblast je dala v ve\xc4\x8djih dalmatinskih mestih in drugod zgraditi svoje utrdbe (ka\xc5\xa1tele) s stalno voja\xc5\xa1ko posadko. Splitska utrdba je bila zgrajena leta 1441 in se je do danes ohranila samo delno. Split se je razvil v pomembno pristani\xc5\xa1\xc4\x8de, tudi z va\xc5\xbenimi trgovskimi kopenskimi potmi, ki so vodile v otomansko zaledje preko bli\xc5\xbenjega prelaza Klis._NEWLINE_Pala\xc4\x8da je postala premajhna za vse prebivalce rasto\xc4\x8dega mesta, ki se je zato \xc5\xa1irilo proti zahodu in tako podvojilo svojo povr\xc5\xa1ino. Zahodni del mesta je bil utrjen z novim obzidjem, ob starem rotov\xc5\xbeu z loggio, zgrajenem v bene\xc5\xa1kem gotskem slogu, pa so uredili nov javni trg.\n_START_SECTION_\nAvstrijsko obdobje\n_START_PARAGRAPH_\nPo propadu Bene\xc5\xa1ke republike (1797) in kratkem obdobju francoske vladavine v \xc4\x8dasu Ilirskih provinc (1806\xe2\x80\x931813), je bilo na Dunajskem kongresu mesto dodeljeno avstrijskemu cesarstvu. V tem avstrijskem obdobju so obnovili rimski akvadukt, zgrajen je bil valobran, do mesta je bila zgrajena \xc5\xbeeleznica, urejene so bile nove ulice, deli starega obzidja pa so bili odstranjeni.\n_START_SECTION_\nKraljevina Jugoslavija, Jugoslavija\n_START_PARAGRAPH_\nPo koncu prve svetovne vojne ter propadu Avstro-Ogrske je bilo mesto sestavni del SHS in nato najpomembnej\xc5\xa1e pristani\xc5\xa1\xc4\x8de Kraljevine Jugoslavije. Med drugo svetovno vojno so bili med bombardiranjem uni\xc4\x8deni in po\xc5\xa1kodovani deli pristani\xc5\xa1\xc4\x8da in starega mesta. Po letu 1945 je mesto do\xc5\xbeivelo svoj najve\xc4\x8dji gospodarski in demografski razcvet. Zgrajeno je bilo veliko novih tovarn in drugih podjetij, \xc5\xa1tevilo prebivalcev mesta pa se je potrojilo. V obdobju od leta 1945 do 1990 se je mesto popolnoma spremenilo, raz\xc5\xa1irilo ter zavzelo celoten polotok. Danes je Split drugo najve\xc4\x8dje hrva\xc5\xa1ko mesto ter gospodarsko in upravno sredi\xc5\xa1\xc4\x8de osrednje Dalmacije.\n_START_SECTION_\nDioklecijanova pala\xc4\x8da\n_START_PARAGRAPH_\nMesto Split je nastalo okrog in v Dioklecijanovi pala\xc4\x8di, zgrajeni med leti 295 in 305 za upokojenega rimskega cesarja, kot kombinacija razko\xc5\xa1ne vile in rimske voja\xc5\xa1ke utrdbe. Cesarska pala\xc4\x8da je ena najbolje ohranjenih spomenikov rimske arhitekture na svetu. Pala\xc4\x8da sama ima pravokoten tloris, okoli 215 x 150 metrov, ki je ponekod prilagojen terenu. Razdeljena je bila na \xc5\xa1tiri dele, ki sta jih med seboj lo\xc4\x8devali dve glavni ulici, poimenovani Cardo in Decumanus, vode\xc4\x8di do \xc4\x8detverih vrat. Ju\xc5\xbeni del pala\xc4\x8de je bil namenjen cesarju, severni del pa cesarski gardi, uradnikom in skladi\xc5\xa1\xc4\x8dnim prostorom. Kompleks je bil sezidan iz kamna z otoka Bra\xc4\x8da in okra\xc5\xa1en s \xc5\xa1tevilnimi dekorativnimi detajli, kot so levi, sfinge, marmorne in kiparske dekoracije, ki so bili pripeljani iz Italije, Gr\xc4\x8dije in celo Egipta._NEWLINE_Dioklecijanova pala\xc4\x8da je imela na kopenski strani v visokem kamnitem obzidju tri z osmerokotnimi stolpi varovane vhode. Ju\xc5\xbena stranica na morski obali, je imela skozi Porta Aenea - Medena vrata neposreden morski pristop in manj odprtin kot vzhodni zid s Porta Argentea - Srebrnimi vrati in zahodni zid s Porta Ferrea - \xc5\xbdeleznimi vrati._NEWLINE_Glavni vhod v Dioklecijanovo pala\xc4\x8do je bil na severni strani, skozi porta Aurea - Zlata vrata, ter je imel dve zaporedni vratni odprtini, vmes pa z vseh strani branjeno notranje dvori\xc5\xa1\xc4\x8de, t.i. Propugnaculum. V sredi\xc5\xa1\xc4\x8du pala\xc4\x8de je bil na levi strani cesarjev mavzolej, danes katedrala svetega Dujma (dalmatinsko: svetega Duje), na desni strani pa so bili trije templji. Glavni tempelj, ki je \xc5\xa1e vedno ohranjen, je bil tempelj boga Jupitra, druga dva sta bila posve\xc4\x8dena boginjama  Kibeli in Veneri._NEWLINE_Jupitrov tempelj so v \xc4\x8dasu, ko je bil Dioklecijanov mavzolej preoblikovan v mestno katedralo, predelali v krstilnico, ki je ena od ve\xc4\x8djih mestnih znamenitosti. Njen popolnoma ohranjeni obok ter izredne arhitekturne zna\xc4\x8dilnosti \xc5\xa1e vedno preu\xc4\x8dujejo arheologi, umetnostni zgodovinarji in arhitekti z vsega sveta._NEWLINE_Cesarsko preddverje je bilo nekdaj prekrito z veliko kupolo in \xc5\xa1e pred pol stoletja so ljudje v njem prebivali. Stavbe iz razli\xc4\x8dnih zgodovinskih obdobij in stilov so zelo dobro ohranjene. Dioklecijanova pala\xc4\x8da se je s\xc4\x8dasoma preoblikovala v mesto, vendar je ena od redkih kulturnih spomenikov na svetu, v katerem ljudje \xc5\xa1e \xc5\xbeivijo. Cesarjeva pala\xc4\x8da je eno izmed najpomembnej\xc5\xa1ih del poznoanti\xc4\x8dne arhitekture, ne samo po ohranjenosti posameznih izvirnih delov in celotnega kompleksa, ampak tudi po nizu originalnih arhitektonskih oblik, ki oznanjajo novo zgodnjekr\xc5\xa1\xc4\x8dansko, bizantinsko in zgodnjesrednjeve\xc5\xa1ko umetnost.\n_START_SECTION_\nSplitska katedrala\n_START_PARAGRAPH_\nKatedrala je bila prvotno posve\xc4\x8dena Devici Mariji, toda koncem srednjega veka so jo poimenovali po zavetniku mesta Svetemu Dujmu (dalmatinsko Sveti Duje). Splitska katedrala je znana po portalu, delu  Andrije Buvina, kiparja in slikarja iz 13. stoletja, enem najbolj\xc5\xa1ih primerkov romanskega kiparstva na Hrva\xc5\xa1kem, ter po izrezljanih lesenih vratih, na katerih je predstavljeno 28 prizorov iz Jezusovega \xc5\xbeivljenja. _NEWLINE_Prvotno je bila Dioklecijanov mavzolej, pred njo se nahaja Peristil, v njenem sklopu pa romanski zvonik ter baro\xc4\x8dni kor. V celotni pala\xc4\x8di predstavlja katedrala najbolj pomembno zgradbo, ki jo ob\xc4\x8dudujejo zaradi njenih masivnih kamnitih zidov, edinstvenega na\xc4\x8dina gradnje ope\xc4\x8dne kupole ter dobro ohranjene anti\xc4\x8dne dekoracije. Prav tako pomembna je bogata zbirka umetnin, ki se je v katedrali ohranila vse od \xc4\x8dasov spremembe mavzoleja v katedralo v 6. stoletju. Od leta 1996 potekajo obnovitvena dela na najbolj ogro\xc5\xbeenih mestih katedrale.'